S. Janiš, poslanec: (2007-11-26):
Chcel by som sa milimeter vrátiť k tomu, čo som povedal a prečo som sa opäť prihlásil aj ústne do rozpravy. Chcem začať tým, že či sa vám to páči, alebo nie, či to považujete za frašku, alebo nie, ale Slovensko prežíva vážnu krízu parlamentnej demokracie. A som tak, keď som to povedal o pol tretej, tak teraz pred devätnástou som o tom presvedčený niekoľkonásobne viac. Ja som použil vo svojom vystúpení paralelu medzi tým, pán predseda Národnej rady, čo vravíte, a medzi tým, čo konáte. Vy ste povedali, že si predstavujete Národnú radu pod vaším vedením ako Národnú radu, kde bude konsenzus, spolupráca, rešpekt. Ja som ilustroval na vašom postupe, na vládnutí, na dianí v Národnej rade, ako ste nehovorili pravdu, ako slová a skutky sú od seba veľmi  ďaleko. Potom som použil to, že ste vraveli veľmi emotívne, ako budete zaisťovať slobodu slova, informáciu myslenia. Ako paralelu toho, že to nedodržujete a konáte pravý opak, som povedal to, že stíhate dvoch poslancov Národnej rady za výroky v parlamente, že si dovolili povedať to, čo si dovolili povedať. A ešte som použil aj to, že aj v bežnom živote to preukazujete tak vláda a SMER, že pripravujete nový tlačový zákon tiež zo SMER-u, a ešte som povedal aj to, že to, čo sa udialo minulý týždeň pred prezidentským palácom, čo sa týka brutálneho zákroku policajtov pána ministra, je niečo, čo Slovensku urobilo medzinárodnú hanbu a škandál. Povedal som, pán predseda Národnej rady, na margo toho, ako tvrdíte, že budete uspokojovať záujmy a potreby občanov, ako budete ústretový k iniciatívam, požiadavkám či posolstvám, že ste sa úplne vykašľali na tristotisíc ľudí, viac ako tristotisíc ľudí, čo podpísali petície či za zachovanie plurality v zdravotníctve, alebo za zachovanie dôchodkového systému. To sú fakty, to sú rozpory medzi tým, čo vravíte, a tým, čo v skutočnosti konáte. To isté som použil, ako ste vraveli, že zapojíte Slovenskú televíziu do toho, aby bolo zabránené manipulácii pri sprostredkovaní obsahu z rokovania Národnej rady, aby občan, obyvateľ tejto krajiny mal čo najvierohodnejší obraz rokovania Národnej rady, ale skutočnosť je presne iná, vláda utajila svoje prvé rokovanie, dodnes nepomáhajú ani žaloby na Úrad vlády, nič nepomáha, toto rokovanie je utajené, a Národná rada podľa vzoru vlády pristúpila k novele zákona o slobodnom prístupe k informáciám a akoby úplne náhodou bola to poslankyňa SMER-u, ktorá to tu predložila a účelom tejto novely bolo utajiť, neposkytnúť, skomplikovať a bagatelizovať žiadosti občanov. Opäť rozdiel medzi tým, čo vravíte, a tým, čo hovoríte. O tom, že ste zablokovali zákon, koaličný návrh zákona o tom, aby Slovenská televízia vstúpila do vysielania a nejakým spôsobom sprostredkovala v priamom prenose rokovanie Národnej rady, o tom radšej pomlčím. V súvislosti s tým som aj povedal to, že nebolo zvykom v posledných rokoch v Národnej rade používať vulgárnosti. Dnes v tejto sieni v slovenskom slobodnom parlamente tieto vulgárnosti znejú a vy mlčíte. Vy mlčíte a potom sa čudujete, čo vystrájajú mladí ľudia po uliciach slovenských miest. To takýmto príkladom a mlčaním nad takýmito výrokmi v parlamente toto považujete za slušné a normálne? Ďalej som upozornil na to, že ste sa veľmi dušovali, ako pri tvorbe základných rozhodnutí politickej povahy a tvorbe zákonov a personálny výber rôznych ústavných a iných inštitúcií a štátnych budete spolupracovať so všetkými stranami, absolútne rešpektovať pomerný systém a preferovať konsenzuálne rozhodnutia parlamentu. Nič z toho, čo ste, pán predseda Národnej rady, povedali, táto Národná rada nedodržuje. Ovládli ste STV, ovládnete o chvíľku Slovenský rozhlas, presný opak, ako ste vraveli vo svojom príhovore. To isté pri rozdeľovaní výborov Národnej rady, kde ani jeden kľúčový ste nepridelili, a pritom máte osobné skúsenosti z toho, že ako opozičný poslanec ste robili predsedu zahraničného výboru. Takže nič z účasti na tvorbe politiky s opozíciou, nič z toho, čo ste vraveli, neplníte. A ja som takto postupne prešiel k tomu, že to, čo sa deje teraz v Národnej rade, je ozaj parlamentná kríza. Vy, pán predseda, ste dali pokyn na upravenie zákona, ktorý schválila táto Národná rada. A to je niečo, čo sa tu nestalo. Prirovnal som to, že takýto krok Národná rada urobila vtedy, keď odvolala proti jeho vôli a zbavila mandátu poslanca Františka Gauliedera. Toto by som prirovnal, použil som paralelu, že dnes ste sa vy pán predseda Národnej rady pokúsili o toto isté, o takú istú medzinárodnú blamáž a ešte som vám povedal, pán predseda, že za to, že sme na to upozornili ešte predtým, ako to dostal na podpis pán prezident, by ste sa nám mali poďakovať, že môžete dnes po Európe chodiť a hrať sa ešte na demokrata a že poslancom Národnej rady by ste sa mali za svoj krok a za svoj pokus o podvod ospravedlniť. Vládna koalícia a SMER zvolil veľmi zvláštnu taktiku, presne takú taktiku ako rok a pol, čo tu vládnete, presne opačnú taktiku, ako ste veľmi vzletne rozprávali pri zvolení do funkcie predsedu Národnej rady. SMER opustil rokovaciu sálu, lebo podľa poslancov SMER-u je  iba fraška táto schôdza Národnej rady. No, nie je to fraška a je mi veľmi ľúto, že pre poslancov SMER-u je to fraška, lebo dnes sme tu počuli z úst predsedu vlády Slovenskej republiky, keď tlmočil Národnej rade Slovenskej republiky, že pán predseda Národnej rady má dôveru vlády Slovenskej republiky. Ešte raz, predseda Národnej rady má dôveru vlády Slovenskej republiky. Národná rada má dôveru vlády? A nie presne opačne? To sme sa kde vrátili? To sa SMER vecne vrátil už pred rok 1989? To, že myslením ste tam, to viem. Ale to, že by sme sa tam vrátili legislatívne, tak o tom ešte neviem. Je toto možné v slovenskom parlamente, že vláda vyslovuje dôveru, dôveru Národnej rade? Neskutočné. Ak majú poslanci SMER-u frašku z toho, že predseda Národnej rady kamufluje zákony schválené týmto parlamentom, je to ich problém, ale ja vôbec túto situáciu nezľahčujem. Ste urazení za to, že sme na to upozornili. Mali by ste nám poďakovať, že sme na to upozornili. A viete prečo sme na to upozornili? Upozornili sme na to preto, lebo takýto svojvoľný zásah do schváleného zákona v demokratických krajinách nemá obdobu. Ak sa chceme zaraďovať medzi demokratické krajiny s demokratickým parlamentom, tak toto nemôžeme tolerovať ani trpieť. Viete, prečo sme s tým vyrukovali? Preto, lebo nechceme, aby sa toto ešte raz v Národnej rade opakovalo. Nechceme, aby ste dávali aj v budúcnosti takéto pokyny a nie sme si istí, či ste takéto pokyny aj v minulosti nevydávali? To ozaj Národná rada má porovnávať čiarku po čiarke, bodku po bodke každý zákon, ktorý schválime, že či to, čo schválime, ozaj vyjde v Zbierke zákonov? Veď vy dobre viete, pán predseda Národnej rady, že prehodenie slov v zákone, čiarka, bodka, že tu ide, ako tu pán kolega povedal, o miliardy. Veď zákony, tie sú o osude ľudí a vy si dovolíte toto zobrať do svojich rúk, že to tu budete opravovať tak, ako sa vám páči? Páni, ak ste myslením pred rokom 1989, tak v poriadku. Ste to vy, ja vám to neberiem, ale vecne sa správajte podľa zákonov tejto republiky. A vy ako druhý najvyšší ústavný činiteľ, je to vašou psou povinnosťou, pán predseda Národnej rady. Vy, pán predseda Národnej rady ste dnes vystúpili veľmi málo a to, čo ma trošku nieže vyviedlo z miery, ale úplne zarazilo, bolo to, že vy sa vyhrážate. Vy sa vyhrážate poslancom Národnej rady systémom počkajte, ja vám ukážem v záverečnom slove. Počkajte, čo ja na vás vytiahnem! Počkajte, ja to médiám poviem! Komu sa vyhrážate, pán predseda Národnej rady? Nám poslancom? Mne sa vyhrážate? Zas tu nie je. (Reakcie z pléna.) Ťažko sa mu to počúva. Ale komu sa ide vyhrážať? Slobodnému slovenskému parlamentu? Však ja vám ukážem, však ja vám ukážem? A prečo? Že sme vás prichytili pri snahe manipulovať zákon schválený Národnou radou Slovenskej republiky? To sme sa vrátili niekde na nejaké ÚV, že týmto spôsobom sa my ideme vyhrážať poslancom? Ja viem, že normálnou cestou by bolo povedať. Chcel som napraviť nie dobré rozhodnutie slovenského parlamentu. Ale úplne legálnou cestou bez toho, aby ste niekoho urazili a šliapali po demokracii bolo zobrať zákon, napísať zákon, tak ako sme ho schválili, zobrať ho pod pazuchu, ísť za pánom prezidentom a požiadať ho, aby ten zákon nedržal pätnásť dní, ale aby vám ho za dva dni vrátil, poprípade aby legislatívci Národnej rady vypracovali znenie a návrh, ako to vrátiť späť a čo vrátiť a dali pánovi prezidentovi návrh na to, ako im to má vrátiť? A za päť dní mohol byť zákon späť v Národnej rade a úplne legálne sme sa k nemu mohli vrátiť a napraviť. Ale to, ako schválila Národná rada zákon, je výsledok koalície. Páni, my sme za tento návrh zákona nehlasovali. To, že vy ste nezvládli vedenie Národnej rady, vedenie tejto schôdze, to, že pani spravodajkyňa tu mala z toho guláš, že sa nepripravila na hlasovanie, to, že pani ministerka namiesto toho, aby si strážila hlasovanie, tak si tu jedla sušienky. No, ale toto nám chcete hodiť na krk? Však to je váš trapas, ako ten zákon prešiel, nie náš. A nás idete obviňovať z toho, že si dovolíme otvoriť ústa a povedať pozor, deje sa tu niečo nekalé, deje sa tu snaha o podvod, o manipulácie rozhodnutí Národnej rady. V prvom rade ste si mali vy vládna koalícia SMER vstúpiť do svedomia, dať hlavy dokopy, ako to napraviť tak, aby neutrpela Národná rada ako celok, teda aj my, ktorí sme za ten zákon nehlasovali a aby ste z toho vyšli aj vy s čistým štítom, lebo omyly sa stávajú. Ale nie tak, že pokútne pod tlakom legislatívy Národnej rady, čo som ja nezažil, upravuje návrh zákona? Preto sme tu, a preto o tomto rozprávame, aby sa toto viac nevrátilo. Jednoducho my si nemôžeme dovoliť skoro 20 rokov po páde komunizmu zavádzať tu praktiky nejakého jarného a jesenného zdvíhania rúk v slovenskom parlamente. My si tu predsa nemôžeme dovoliť, aby vláda Slovenskej republiky vyslovovala dôveru Národnej rade Slovenskej republiky. No, ale takto sa ideme vrátiť späť? Preto sme tu? A preto vecne argumentujeme, prečo je to tak. Je smola, že nikto z poslancov SMER-u, nikto z vašich poslancov, pán predseda Národnej rady, sa vás nezastal. Nikto vecne nepovedal jednu jedinú vec, že to, čo ste konali, ste to konali preto, lebo... a mali ste. Nikto. Nikto o tom nerozprával a ani vy vo svojich vstupoch (hlasy v sále), pán predseda vlády, použil som aj váš príklad, ako zbabelo využívate pätnásťminútovku na svoje monológy.